L’Udin al vinç e al convinç. Cul Palermo la scuadre di balon furlane e ripet la partide fate in Sicilie ai 28 di Otubar stâts, cun caratar, cun snait e cun cualitât. Il Palermo al è determinât e al à chê di cirî di fâ ponts par no pierdi dal dut lis sperancis di salevece, ma al rive a fâ alc dome vie pal prin timp e dopo al scuen colâ in zenoglon denant dai blancs e neris, che a sierin ancje in vantaç numeric, dopo de espulsion di Diamanti.
La partence e je buine di dutis dôs lis bandis. I ospits a provin a sburtâ, ma no àn sucès, intant che l’Udin al rispuint su lis corsiis laterâls e si svicine daurman ae puarte di Posavec cuntun biel tîr di Samir, cuntune iniziative di Zapata e cuntune conclusion di Jankto. Cundut achel, il prin gol lu fâs il Palermo dopo nancje un cuart di ore di zûc: assist di Aleesami par Sallai e tîr che al passe Scuffet.
L’Udin no si scompòn e al rispuint, ancje se il Palermo al ten bot, pe plui part dal prin timp. Di une bande Zapata nol profite di dôs bielis ocasions e di chê altre al è Morganella che al prove a impegnâ Scuffet e cussì si svicine l’interval cui rose e neris che a tachin a pensâ di rivâ a tignî il vantaç.
Lis robis, però, a van intune altre maniere: Thereau, che fin a chel moment nol jere stât masse in partide, al tire une bombe di passe vincjecinc metris e al segne. Nuie ce fâ par Posavec e pe sô scuadre, che tal secont timp e patirà la predominance blancje e nere.
La seconde frazion si zuie dute intune direzion: chê dal Udin in atac. Al rive cusssì il gol di Zapata – il tierç consecutîf – che al profite des conseguencis di un rimpal tra Perica e Gazzi, su corner di De Paul, e al segne. Il vantaç parziâl al cres in curt cuntune dople conclusion di De Paul: la prime e ven tocjade di Posavec, che però i torne la bale al argjentin; la seconde e passe il puartîr e e finìs tal sac e al è 3 a 1.
Il Palermo al prove a rompi l’assedi blanc e neri. Lu fâs cuntune punizion di Diamanti, par sigûr il miôr dai ospits, che però nol rive a jonzi l’obietîf e impen al minût 74 al ven butât fûr di Maresca par un fal su De Paul.
In undis cuintri dîs, l’Udin al pues permetisi di aumentâ ancjemò il so botin, cuntun gol di Jankto, dopo che Posavec al veve fermât un biel colp cul cjâf di Heurteaux. Cuatri a un e fieste furlane, no dome pal balon ma ancje pe vitorie de GSA Udin cuintri de Alma Triest tal campionât di serie A2 di bale tal zei.
fur_Latn fur_Latn fur_Latn fur_Latn fur_Latn fur_Latn fur_Latn